Lene Espersen (KF), 2000-12-14:
Først til fru Elisabeth Arnold, der spørger om det med at få folk til at arbejde mere.
Jeg vil sige, at jeg har nu ikke det samme indtryk af, at det er sådan, at alle mennesker føler, at de er voldsomt belastet fra deres 18. år til deres 60. år ved at arbejde 37 timer om ugen.
Der er måske en årrække, hvor man får børn, og hvor man ønsker at arbejde færre timer.
Der er ingen, der siger, at samfundet skal være indrettet på en sådan måde, at man hele sit liv arbejder fast 37 timer.
Jeg tror på mere fleksibilitet, men jeg tror, at forudsætningen for, at vi får folk til gennemsnitligt at levere flere timer på arbejdsmarkedet, er, at de får lov at beholde en større del af lønnen til sig selv og ikke arbejder for finansministeren indtil midt om torsdagen. Jeg vil dog sige til fru Elisabeth Arnold, at jeg synes
jo, det er ret interessant, at vi her hører Det Radikale Venstre sige, at det er i bunden, man skal hjælpe, når vi har en regering, der sammen med venstrefløjen lige har gennemført en fastfrysning af bundfradraget
Det hænger ganske enkelt ikke sammen.
Jeg må også sige, at hvis vi ser på det billede, der er af arbejdsstyrken i dag, så betaler 88 pct. altså mellemskat, for det generelle billede er ikke, at de mennesker, der i dag arbejder i Danmark, er nogle, der ikke har en særlig bred uddannelse, og som så ikke betaler mellemskat.
Tværtimod er billedet jo det, at langt de fleste mennesker betaler mellemskat i dag, fordi de har et indkomstniveau, de har et vidensniveau, der gør, at de er oppe i et højt lønleje, og det er dem, vi rent faktisk gerne vil have bliver noget længere tid på arbejdsmarkedet.
Til hr. Kristian Thulesen Dahl vil jeg sige, at jeg da mener, at den eneste rigtige og fornuftige strategi for at sikre, at vi får den nuværende regering afsat, får Socialdemokraterne taget fra regeringsmagten, er at sikre det bredest muligt borgerlige fundament, så vi er flest muligt borgerlige stemmer, der sikrer, at vi får regeringsmagten efter næste valg.
Derfor mener jeg da, at der ligger en stor opgave i at sikre, at både Kristeligt Folkeparti og CD er en del af grundlaget for en borgerlig regering, og vi kunne ikke drømme om at sige andet, på samme måde som vi selvfølgelig forventer, at Dansk Folkeparti også er med til at sikre grundlaget for en borgerlig regering.
Til fru Margot Torp vil jeg sige, at hvis man ser på de anbefalinger, der kommer fra OECD, så siger de jo også, at om det er det private eller offentlige forbrug er sådan set hip
som hap
Så hvis det offentlige holder lidt igen, så kan det private forbrug få bedre plads.
Hele den her diskussion om overophedning handler jo ikke om, at det er de private borgere, der hver eneste gang skal straffes og have pisk.
Som det sidste vil jeg sige til hele diskussionen om eksportstøtte, at jeg godt vil sætte spørgsmålstegn ved, om det overhovedet er EU-medholdeligt at indføre et gebyr på eksportstøtte, for man indfører gebyr på nogle ordninger, som er EU-finansieret, og jeg tror, der kan vente regeringen en ganske ubehagelig overraskelse, fordi den ikke lyttede til Venstre og De Konservative og indførte en bagatelgrænse.
Det havde været langt, langt, langt mere fornuftigt at gøre, og jeg mener faktisk, at regeringen dér læner sig op ad en ubehagelig sag i forhold til EU.